Dansk Akvakultur Institut
Dansk Akvakultur Institut var et teknologisk serviceinstitut, der blev etableret i 1984 ud fra Vandkvalitetsinstituttet under Akademiet for de Tekniske Videnskaber. Instituttet havde hovedkontor på Forskningscentrets område i Hørsholm med afdelinger ved Enstedværket Åbenrå samt et kontor i Singapore.
Fra Hørsholm var arbejdet centreret om recirkuleret åleopdræt og blev banebrydende for såvel recirkulation (RAS: Recirculated Aquaculture System) som egentligt åleopdræt. Endvidere blev der gjort et betydende arbejde for klækning og tilvænning af marine fiskearter, for eksempel pighvarrer.
Ved Enstedværket blev kølevandet udnyttet til opdræt af store regnbueørred samt havbars og guldbrasen.
Fra kontoret i Singapore serviceredes troperne, primært Sydamerika, Sydøstasien samt Oceanien med vægt på rejeopdræt.
I 1990 fusionerede Dansk Akvakultur Institut med Fiskeri Teknologisk Institut, Fiskeriministeriets Forsøgslaboratorium, samt dele af Danmarks Fiskeriundersøgelser, på Nordsøcentret i Hirtshals. Det nye institut fik navnet Dansk Institut for FiskeriTeknologi og Akvakultur; forkortet DIFTA.
Efter fusionen blev hovedkontoret etableret i Hirtshals, hvorefter afdelingerne i Hørsholm, Ensted og Singapore lukkede. Hele DIFTA lukkede i 2000.
Aktiviteterne blev i større eller mindre grad videreført af DTU Aqua og SINTEF, Norge.